LV Eiropas Savienības Oficiālais Vēstnesis C 157/10

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2011/C 157/07

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“LIMONE DI ROCCA IMPERIALE”

EK Nr.: IT-PGI-0005-0818-26.07.2010

AĢIN ( X ) ACVN ( )

1. Nosaukums:

“Limone di Rocca Imperiale”

2. Dalībvalsts vai trešā valsts:

Itālija

3. Lauksaimniecības produkta vai pārtikas produkta apraksts:

3.1. Produkta veids:

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas nosaukums (1):

Aizsargāta ģeogrāfiskās izcelsmes norāde “Limone di Rocca Imperiale” attiecas uz augļiem, ko audzē grupas “Femminello” zemkopji un kas pieder pie Citrus lemon Burm. sugas, un kas ir pazīstami attiecīgajā reģionā ar nosaukumu “Limone di Rocca Imperiale”.

Laikā, kad “Limone di Rocca Imperiale” augļus laiž patēriņā, tiem piemīt šādas īpašības:

— mizas krāsa no izteikti zaļas līdz dzeltenai,

— augļa forma no eliptiski iegarenas līdz lodveida formai,

— izmērs no vidēja līdz lielam, nav mazāks par 53 mm,

— svars nav mazāks par 100 g,

— mizas virskārta ar bagātīgu ēterisko eļļu saturu, ar spēcīgu un izteiktu aromātu un smaržu, limonēna saturs pārsniedz 70 % (īpatsvars kopējā terpēna ogļūdeņražu sastāvā),

— mīkstums citrondzeltenā krāsā, gandrīz bez sēkliņām,

— sula citrondzeltenā krāsā, sulas iznākums 30 % vai lielāka, skābums mazāks par 5 % (5/100 ml).

Nosaukumu AĢIN “Limone di Rocca Imperiale” var piešķirt tikai Ekstra, I šķiras un II šķiras citroniem.

3.3. Izejvielas (tikai pārstrādātiem produktiem):

—

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Visiem “Limone di Rocca Imperiale” audzēšanas un ievākšanas posmiem ir jānotiek noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.:

Augļus, ko nelaiž tirdzniecībā uzreiz pēc novākšanas, var uzglabāt zemās temperatūrās. Uzglabāšanas temperatūra nedrīkst pārsniegt 11 °C. Sagatavošana pārdošanai nedrīkst notikt vēlāk kā 60 dienas pēc novākšanas.

3.7. Īpaši noteikumi marķēšanai:

Marķējumā uz iepakojumiem, izmantojot skaidri iespiestas un salasāmas rakstzīmes, ir obligāti jānorāda:

— nosaukums AĢIN “Limone di Rocca Imperiale” ar rakstzīmēm, kuru izmērs ir lielāks nekā rakstzīmēm, kas izmantotas citām marķējumā sniegtajām norādēm;

— turpmāk zīmējumā attēlotais logotips,

— ES AĢIN simbols,

— atbilstošā tirdzniecības kategorija: “Ekstra”, “I šķira” vai “II šķira”.

4. Precīza ģeogrāfiskā apgabala definīcija:

AĢIN “Limone di Rocca Imperiale” ražošanas apgabals atbilst Rocca Imperiale pašvaldības administratīvajai teritorijai.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Lai gan Rocca Imperiale pašvaldība atrodas Vidusjūras tipa klimatiskajā zonā, pateicoties īpašajam reljefam, tajā ir izveidojies īpatnējs mikroklimats, kas sekmē augļu audzēšanu un augšanu. No ziemeļu vēja tramontāna to aizsargā pakalni, kas izvietojušies rietumu, ziemeļu un dienvidu pusē, bet dienvidrietumos ir jūtama pastarpināta jūras ietekme. Pašvaldības dabiskā vide veicina šā produkta kvalitātes īpašību veidošanos. Apgādi ar ūdeni, kas citronu audzēšanas gadījumā ir uzskatāma par ierobežojošu faktoru, šajā reģionā nodrošina gada vidējais nokrišņu daudzums aptuveni 600 mm, kas veiksmīgā kārtā galvenokārt iekrīt rudens un ziemas periodā, bet pavasarī, kad sākas audzēšanas cikls, lietus līst mēreni. Tāpēc audzēšanas nolūkiem ir vajadzīga apūdeņošana, un pieejamais ūdens tiek iegūts no avotiem, kuros satek Pollino kalnu masīva ūdeņi un mazākā mērā – arī kalnu strauti, kas uzplūst ziemas laikā.

5.2. Produkta specifika:

Raksturīgās īpašības, kas nodrošina “Limone di Rocca Imperiale” reputāciju, ir šo citronu sulas iznākums, kas pārsniedz 30 %, un limonēna saturs, kas ir lielāks par 70 %. Kopā ar citām aromātu veidojošajām sastāvdaļām tā piešķir augļiem spēcīgu un izteiktu smaržu un stiprina “Limone di Rocca Imperiale” identitāti vietējā, reģiona un valsts mēroga tirgū.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Ražošanas apgabalā kopš 20. gadsimta astoņdesmito gadu sākuma ir organizēti daudzi svētku pasākumi, kuros piedāvāts nogaršot raksturīgos vietējos produktus un ēdienus, kuros pamatā izmantoti “Limone di Rocca Imperiale” citroni. Par šā produkta vispārējo izplatību minētajā teritorijā un labo slavu liecina “Limone di Rocca Imperiale” plašā lietošana tradicionālajā virtuvē, kurā ar ēteriskajām eļļām bagāto mizu un sulu izmanto ēdienu aromāta un garšas pastiprināšanai un tipisko īpašību uzsvēršanai. Apliecinot šajā teritorijā dziļi iesakņotās tradīcijas dzīvotspēju, svētki ar nosaukumu “Sagra dei Limoni di Rocca Imperiale”, kas tāda paša nosaukuma pašvaldībā notiek augusta pirmajās divās nedēļās, jau vairākus gadus piedāvā visplašāk zināmo iespēju nogaršot minēto produktu. Spēcīgā un noturīgā smarža, ko izplata augļi, ļauj patērētājiem saistīt šo produktu ar Rocca Imperiale teritoriju. Tāpēc viņi labprāt meklē tieši šos citronus un dod tiem priekšroku starp citiem produktiem. Turklāt gandrīz visos saimniecībās rīkotajos svētkos, gadatirgos un citos folkloras pasākumos var vērot vietējo paražu izrotāt tirgojamo preču galdus ar Rocca Imperiale citroniem, kas izkārtoti groziņos vai īpašās kompozīcijās.

“Limone di Rocca Imperiale” ir iekļauti tradicionālo lauksaimniecības pārtikas produktu sarakstā, kuru kopš 2006. gada veido Lauksaimniecības, pārtikas rūpniecības un mežsaimniecības politikas ministrija, bet nosaukuma “Limone di Rocca Imperiale” vispārējais lietojums ir atzīts jau vairāk nekā divdesmit piecus gadus. Šo nosaukumu arī bieži izmanto attiecīgā produkta apzīmēšanai kaimiņu reģionos, kā to pierāda reģiona uzņēmumu tirdzniecības un transporta dokumenti, vietējo pašvaldību dokumenti un sanāksmes, ko organizē lauksaimnieku profesionālās asociācijas. Visbeidzot, jāatgādina, ka “Limone di Rocca Imperiale” citronu audzes mūsdienās ir vērtējamas kā ļoti interesants lauksaimnieciskās ainavas elements Alto Jonio Cosentino apvidū. Patiesi, Rocca Imperiale pašvaldības laukus, kur audzē šo kultūru, dēvē par “Giardini dei limoni di Rocca Imperiale” (Rocca Imperiale citronkoku dārziem).

Tādējādi jo īpaši stingri apstiprinās “Limone di Rocca Imperiale” saikne ar vietējo vidi kultūras, ekonomikas un ainaviskā nozīmē.

Atsauce uz specifikācijas publikāciju:

Valdība ir uzsākusi valsts iebildumu procedūru, publicējot Itālijas Republikas Oficiālā Vēstneša2010. gada 12. jūnija izdevumā Nr. 135 pieteikumu par AĢIN “Limone di Rocca Imperiale” atzīšanu.

Ar produkta specifikācijas konsolidēto tekstu var iepazīties

— šādā tīmekļa vietnē: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg vai

— tieši atverot ministrijas tīmekļa vietnes mājas lapu (http://www.politicheagricole.it) un tad uzklikšķinot uz “Prodotti di Qualità” (ekrāna kreisajā pusē) un, visbeidzot, uz “Disciplinari di Produzione all’esame dell’UE [regolamento (CE) n. 510/2006]”.

(1) OV L 93, 31.3.2006., 12. lpp.